**ນະວັດຕະກຳການຈັດການຮຽນຮູ້ທີ່ເນັ້ນຜູ້ຮຽນເປັນໃຈກາງ**

**ກະຕິກາ ຣາຊະບຸຕຣ໌**

ວ່າການຫົວໜ້າຫ້ອງການພັດທະນາຄູ ວິທະຍາໄລຄູສະຫວັນນະເຂດ ແຂວງສະຫວັນນະເຂດ ສປປ. ລາວ

**ບົດຄັດຫຍໍ້**

ນະວັດຕະກຳການຈັດການຮຽນຮູ້ເປັນວິທີການສອນໃນການສົ່ງເສີມການຮຽນຮູ້ສຳລັບນັກຮຽນ ໂດຍເນັ້ນຜູ້ຮຽນເປັນໃຈກາງທີ່ມີສ່ວນຮ່ວມເປັນຂະບວນການສ້າງສັນ, ຄິດຄົ້ນ, ພັດທະນາ ເພື່ອໃຫ້ຜູ້ຮຽນສາມາດນຳໄປປະຕິບັດຈິງໄດ້ ເປັນຂະບວນການຮຽນຮູ້ໃໝ່ໆ ທ່ີຜູ້ສອນສ້າງຂື້ນໂດຍມຸ້ງພັດທະນາຜູ້ຮຽນໃຫ້ເກີດການຮຽນຮູ້ຮ່ວມກັນໂດຍພັດທະນານະວັດຕະກຳການຮຽນຮູ້ຈາກຫຼັກສູດ, ການຮຽນການສອນ, ກິດຈະກຳ, ສື່ການຮຽນການສອນ ແລະ ການວັດຜົນ ແລະ ປະເມີນຜົນ, ການຮຽນຮູ້ທາງການສຶກສາໃຫ້ສອດຄ່ອງກັບເປົ້າໝາຍການສຶກສາຂອງຊາດທີ່ວ່າ ພັດທະນາຜູ້ຮຽນໃຫ້ເປັນຄົນທີ່ມີທັງຄວາມຮູ້, ຄວາມສາມາດ, ແລະ ມີຄຸນສົມບັດສິນທຳປະຕິບັດ ເພື່ອປົກຮັກສາ ແະ ສ້າງສາພັດທະນາປະເທດຊາດໃຫ້ຫຼຸດພົ້ນອອກຈາກປະເທດດ້ອຍພັດທະນາເທື່ອລະກ້າວ.

**ຄຳສຳຄັນ: ນະວັດຕະກຳ ການຈັດການຮຽນຮູ້ ທິດສະດີ ການປະຕິບັດ**

**Learning Innovations Management for Student-Centered**

Katika RAJBOUTRA

1Deputry Head of Teacher Development Office, Savannakhet Teacher Training College, Savannakhet Province, Lao PDR, Email address: katika sttc7@gmail.com mobile phone: (856) 20 58000099

**Abstract**

Learning Innovation Management for Student-centered Method to support learning for students by emphasizing student-center in participating creative thinking and development. It is also a process for students can apply in real life situation and new learning process which teachers create for developing the learners to learn together by developing innovations from the curriculum, learning and teaching process, activities, teaching sources, teaching aids, and assessment and evaluation. Educational learning is in line with national education targets on developing learners to acquire knowledge, abilities, and revolution perspectives in order to protect the country and develop the nation to make it out of the list of least developed countries step by step.

**Keywords: Innovation, Learning Management, Student-centered**

# **ບົດນຳ Innovation**

ອົງກອນຈະປະສົບຜົນສຳເລັດ ຫຼື ຫຼົ້ມເຫຼວ ສ່ວນປະກອບທີ່ສຳຄັນທີ່ສຸດ ຄື ຄວາມມີປະສິດທິພາບຂອງຊັບພະຍາກອນມະນຸດໃນອົງກອນນັ້ນໆ ທີ່ຈະສາມາດບໍລິຫານຈັດການໃຫ້ບັນລຸເປົ້າໝາຍທີ່ຕັ້ງໄວ້ ບໍ່ວ່າຈະເປັນການວາງແຜນ, ການຈັດຄົນເຂົ້າໃນຕຳແໜ່ງງານ, ການຊີ້ນຳ, ແລະ ການຄວບຄຸມ ລວມທັງການບໍລິງານການເງິນທີ່ເປັນຫົວໃຈຂອງອົງກອນ ເຊິ່ງຂະບວນການເຫຼົ່ານີ້ ເຮົາຖືວ່າເປັນປັດໄຈດ້ານຊັບພະຍາກອນມະນຸດສຳຄັນທີ່ສຸດທີ່ຈະຂັບເຄື່ອນໃນທຸກໆ ໜ້າວຽກ. ບົດບາດ ແລະ ໜ້າທີ່ໃນການສ້າງຄວາມພ້ອມດ້ານບຸກຄະລາກອນມະນຸດ ຖືເປັນຫົວໃຈສຳຄັນໃນການສ້າງເຂັ້ມແຂງໃຫ້ອົງກອນໄດ້ນຳໃຊ້ຄົນທີ່ມີປະສິດທິພາບ ແລະ ປະສິດທິຜົນ.

ການສຶກສາຖືເປັນຫົວໃຈສຳຄັນໃນການພັດທະນາຊັບພະຍາກອນມະນຸດໃນດ້ານສະຖິປັນຍາ, ອາລົມ, ແລະ ສັງຄົມ ເພື່ອໃຫ້ບຸກຄົນນັ້ນສາມາດຢູ່ຮ່ວມກັບຜູ້ອື່ນຢ່າງມີຄວາມສຸກ ແລະ ໄດ້ຊ່ວຍໃຫ້ບຸກຄົນໄດ້ຮູ້ຈັກການແກ້ໄຂບັນຫາໂດຍໃຊ້ເຫດຜົນ, ຄິດວິເຄາະ, ສັງເຄາະ ພ້ອມທັງໄດ້ມີຫົວຄິດປະດິດສ້າງ ໃນການໃຊ້ທັກສະທີ່ໄດ້ຈາກການສຶກສານັ້ນໄປປັບປຸງໃຊ້ໃນການຢູ່ຮ່ວມກັນໃນສັງຄົມ. ໃນການປະຕິຮູບການສຶກສາຂອງ ສປປ. ລາວ ເຮົາໄດ້ມີການພັດທະນາການສຶກສາທັງຫຼັກສູດ, ການຮຽນການສອນ, ຂະບວນການຄິດ, ການພັດທະນາຄວາມຮູ້ຂອງຄູໃນດ້ານຕ່າງໆ ເພື່ອສ້າງລະບົບການສຶກສາທີ່ສົມບູນແບບຕັ້ງແຕ່ປີ 1998 ໃນແຜນງານປະຮູບການສຶກສາ EQUIP I-III ແລະ ແຜນງານ BEQUAL ທີ່ປະຕິຮູບຄຸນນະພາບ ແລະ ການເຂົ້າເຖິງການສຶກສາ ການປະຕິຮູບການສຶກສາໃນຊັ້ນມັດທະຍົມສຶກສາ ESDP. ເຖິງຢ່າງໃດກໍ່ດີ, ການປະຕິຮູບການສຶກສາໄດ້ນຳຜົນປະໂຫຍດຫຼາຍດ້ານມາສູ່ຄຸນນະພາບຂອງການສຶກສາ ກໍ່ຫຼີກລ້ຽງບໍ່ໄດ້ກ່ຽວກັບສະພາບທີ່ເປັນບັນຫາ ແລະ ອຸປະສັກ ເຊັ່ນ ຄວາມບໍ່ຊັດເຈນໃນຫຼັກສູດຫຼາຍປະການທັງໃນພາກສ່ວນຂອງເອກະສານຫຼັກສູດ, ຂະບວນການນຳຫຼັກສູດສູ່ການປະຕິບັດ ແລະ ຜົນຜະລິດທີ່ເກີດຈາກການໃຊ້ຫຼັກສູດ ໄດ້ແກ່ ບັນຫາຄວາມສັບສົນຂອງຜູ້ປະຕິບັດໃນລະດັບໂຮງຮຽນສາມັນ ຫຼື ວິທະຍາໄລຄູ.ໃນການພັດທະນາຫຼັກສູດສະຖານສຶກສາ ສ່ວນໃຫຍ່ກຳນົດເນື້ອຫາສາລະການຮຽນຮູ້ ແລະ ຜົນການຮຽນຮູ້ທີ່ຄາດຫວັງໄວ້ຄ່ອນຂ້າງສູງເກີນຄວາມສາມາດຂອງສະຖານການສຶກສາທີ່ເປັນຢູ່ ແລະ ທີ່ສຳຄັນທີ່ສຸດ ຄື ການວັດຜົນ ແລະ ປະເມີນຜົນບໍ່ໄດ້ສະທ້ອນເຖິງມາດຖານການສຶກສາແຫ່ງຊາດກຳນົດໄວ້.

ດັ່ງນັ້ນ, ຄຸນນະພາບໃນການຈັດການຮຽນການສອນໃນສະຖານສຶກສາໃນ ສປປ. ລາວ ສ່ວນໃຫຍ່ຈິ່ງຍັງເປັນວິທີການສອນແບບຖ່າຍໂອນຄວາມຮູ້ດ້ວຍຮູບແບບຄູເປັນໃຈກາງໂອຍຂາດຂະບວນການຄິດວິເຄາະ ແລະ ສັງເຄາະເຊິ່ງຖືເປັນຂະບວນການຮຽນຮູ້ຈາກຂັ້ນຕ່ຳຫາສູງຕາມທິດສະດີການຮຽນຮູ້ ຂອງ ທ່ານ ບລູ ທີ່ເນັ້ນເອົານັກຮຽນເປັນໃຈກາງທີ່ເລີ່ມຕົ້ນຈາກຄວາມຈື່ຈຳ, ຄວາມເຂົ້າໃຈ, ການປະຍຸກ, ການວິເຄາະ, ການປະເມີນຜົນ, ແລະ ການສ້າງສັນສິ່ງໃໝ່ໆ. ການທີ່ຈະສ້າງໃຫ້ຜູ້ຮຽນມີຂະບວນການຮຽນຮູ້ຕາມລຳດັບຂັ້ນຈາກງ່າຍໄປຫາຍາກນີ້ ມັນຕ້ອງອາໃສຄວາມຮູ້ຄວາມເຂົ້າໃຈທີ່ເລິກເຊິ່ງພໍສົມຄວນ. ສະຖານສຶກສາຕ້ອງມີຄວາມຕື່ນຕົວ ແລະ ເຫັນຄວາມສຳຄັນໃນການປັບປຸງຄຸນນະພາບຂອງການສຶກສາ ເຊິ່ງຄູເປັນຫົວໃຈສຳຄັນຂອງການປ່ຽນແປງ. ຄູຕ້ອງເປັນຜູ້ສ້າງນະວັດຕະກຳການສອນທີ່ຫຼາກຫຼາຍເພື່ອສ້າງຂະບວນການຮຽນຮູ້ຂອງນັກຮຽນໃຫ້ມີປະສິດທິພາບ ແລະ ປະສິດຜົນໃນດ້ານຄຸນນະພາບເປັນຫຼັກ.

ອັນສົ່ງຜົນສະທ້ອນເຖິງບັນຫາການຈັດທຳເອກະສານຫຼັກຖານທາງການສຶກສາ ແລະ ການທຽບໂອນຜົນການຮຽນ. ລວມທັງບັນຫາຄຸນນະພາບຂອງຜູ້ຮຽນໃນດ້ານຄວາມຮູ້, ຄວາມສາມາດ, ແລະ ຄຸນລັກສະນະອັງເພິງປະສົງຕ່າງໆ. ດັ່ງນັ້ນ, ການສ້າງນະວັດຕະກຳໃໝ່ໆ ເພື່ອການຈັດການຮຽນຮູ້ຈິ່ງເປັນໃນການພັດທະນາຜູ້ຮຽນໃຫ້ຮູ້ຈັກຄິດ, ວິເຄາະ, ແລະ ສັງເຄາະໃນສິ່ງທີ່ຮຽນຮູ້ເພື່ອສາມາດສ້າງສັນສິ່ງໃໝ່ໆ ເພື່ອຮັບໃຊ້ຊີວິດການເປັນຢູ່ຂອງຕົນເມື່ອຈົບການສຶກສາອອກສູ່ໂລກພາຍນອກ.

ການທີ່ຄູຈະມີຄວາມພ້ອມໃນດ້ານການສອນທີ່ມີຄຸນນະພາບໂດຍເນັ້ນການສ້າງສັນນະວັດຕະກຳເພື່ອການຮຽນການສອນ ທີ່ເັນ້ນຜູ້ຮຽນເປັນໃຈກາງ ຄູຄວນພິຈາລະນາອົງປະກອບໃນການສອນແບບສ້າງນະວັດຕະກຳ ໂດຍລະອຽດ ດັ່ງຕໍ່ໄປນີ້.

# **ຄວາມໝາຍຂອງນະວັດຕະກຳ Definition of Innovation**

ການສ້າງນະວັດຕະກຳໃໝ່ໆໄດ້ມີນັກວິຊາການໄດ້ໃຫ້ແນວຄິດ ດັ່ງນີ້ ທ່ານ ໂທມັສ ຮິວຊ໌ ໄດ້ໃຫ້ຄວາມໝາຍຂອງ ນະວັດຕະກຳ ໝາຍເຖິງ ເປັນການນຳວິທີການໃໝ່ໆ ມາປະຕິບັດຫຼັງຈາກໄດ້ຜ່ານການທົດລອງ ຫຼື ໄດ້ຮັບການພັດທະນາເປັນຂັ້ນໆ ແລ້ວ ໂດຍມີຂັ້ນຕອນຕາມລຳດັບ ຄື ການຄິດຄົ້ນ, ການພັດທະນາ, ແລະ ການນຳໄປໃຊ້ ເຊິ່ງມີຄວາມແຕກຕ່າງຈາກການປະຕິບັດເດີມທີ່ເຄີຍປະຕິບັດມາ ແລະ ກີຣຕິ ຍົດຍິ່ງຍົງ ໄດ້ໃຫ້ຄວາມໝາຍ ນະວັດຕະກຳ ວ່າໝາຍເຖິງ ຂະບວນການສ້າງສັນ, ຄິດຄົ້ນ, ພັດທະນາ ສາມາດນຳໄປປະຕິບັດຈິງ ແລະ ມີການເຜີຍແຜ່ອອກສູ່ສັງຄົມໃນລັກສະນະເປັນຂອງໃໝ່ທີ່ບໍ່ເຄີຍມີມາກ່ອນ ຫຼື ຂອງເກົ່າທີ່ມີຢູ່ ແຕ່ໄດ້ຮັບການປັບປຸງພັດທະນາຂື້ນມາໃໝ່ໃຫ້ມີມູນຄ່າທາງເສດຖະກິດໃນຂະນະທີ່ສຳນັກງານນະວັດຕະກຳແຫ່ງຊາດ ຂອງປະເທດໄທ ໄດ້ແບ່ງນະວັດຕະກຳ ອອກເປັນ 2 ປະເພດ ຄື ນະວັດຕະກຳທີ່ເປັນຜະລິດຕະພັນ (Product Innovation) ແລະ ນະວັດຕະກຳທີ່ເປັນຂະບວນການ (Process Innovation).

2.1 ນະວັດຕະກຳທີ່ເປັນຜະລິດຕະພັນ (Production Innovation) ທີ່ປະກອບໄປດ້ວຍນະວັດຕະກຳຂອງຜະລິດຕະພັນທີ່ຈັບຕ້ອງໄດ້ ກັບຜະລິດຕະພັນທີ່ຈັບຕ້ອງບໍ່ໄດ້.

2.2 ນະວັດຕະກຳທີ່ເປັນຂະບວນການ (Process Innovation) ທີ່ປະກອບໄປດ້ວຍນະວັດຕະກຳຂະບວນການທາງເຕັກໂນໂລຢີ ແລະ ນະວັດຕະກຳຂະບວນການທາງອົງກອນ.

# **ປະເພດຂອງນະວັດຕະກຳການສຶກສາ Types of Educational Innovation**

ທ່ານ ກະຕິກາ ຣາຊະບຸຕຣ໌ (2018) ກ່າວເຖິງ ປະເພດຂອງນະວັດຕະກຳການສຶກສາ ວ່າ ນະວັດຕະກຳທາງການສຶກສາໄດ້ມີຜູ້ຄິດຄົ້ນເປັນຈຳນວນຫຼາຍ ສາມາດຈຳແນກໄດ້ ດັ່ງນີ້

**3.1 ຈຳແນກຕາມຜູ້ໃຊ້ປະໂຫຍດໂດຍກົງ** ແບ່ງອອເປັນ 2 ປະເພດ ຄື

**3.1.1 ປະເພດສື່ສຳລັບຄູ** ໄດ້ແກ່ ແຜນການຈັັດການຮຽນຮູ້, ຄູ່ມື, ເອກະສານປະກອບການຮຽນການສອນ, ເຄື່ອງມືວັດຜົນປະເມີນຜົນ, ອຸປະກອນໂສຕະທັດ, ແລະ ວັດສະດຸອຸປະກອນການສອນທີ່ສ້າງຂື້ນ.

**3.1.2 ປະເພດສື່ສຳລັບນັກຮຽນ** ໄດ້ແກ່ ບົດຮຽສຳເລັດຮູບ, ເອກະສານປະກອບການຮຽນ, ຊຸດຝຶກຫັດ, ໃບງານ, ຊຸດເພງ, ຊຸດເກມ, ແລະ ກາຕຸນ.

**3.2 ຈຳແນກຕາມລັກສະນະຂອງນະວັດຕະກຳ** ແບ່ງເປັນ 2 ປະເພດ ຄື

**3.2.1 ປະເພດເຕັກນິກວິທີການ ຫຼື ກິດຈະກຳ** ເຊັ່ນ ບົດບາດສົມມຸດ, ການສອນແບບສູນການຮຽນ, ການສອນແບບຄວາມຄິດຫຼັກ, ການສອນແບບອຸປະໄນ, ການສອນແບບນິລະໄມ, ແລະ ອື່ນໆ.

**3.2.1 ປະເພດສື່ການຮຽນການສອນ** ເຊັ່ນ ບົດຮຽນສຳເລັດຮູບ, ຊຸດການສອນ, ຊຸດສື່ປະສົມ, ບົດຮຽນໂມດູນ, ວີດີທັດ, ເກມ, ເພງ, ໃບງານ.

ສ່ວນ ທ່ານ ໄຊຍົສ ເຣືອງສຸວັນ ຈຳແນກນະວັດຕະກຳທາງການສຶກສາ ໄວ້ 5 ປະພດ ດັ່ງນີ້ (1​) ນະວັດຕະກຳທາງດ້ານຫຼັກສູດ, (2) ນະວັດຕະກຳການຮຽນການສອນ, (3) ນະວັດຕະກຳທີ່ເປັນສື່ການສອນ, (4) ນະວັດຕະກຳທີ່ເປັນດ້ານການປະເມີນຜົນ, ແລະ (5) ນະວັດຕະກຳທີ່ເປັນການບໍລິຫານຈັດການ.

ຈາກນະວັດຕະກຳທາງການສຶກສາປະເດັນນີ້ການຮຽນຮູ້ຕ້ອງອາໄສອົງປະກອບທີ່ເອື້ອອຳນວຍຕໍ່ການຮຽນຮູ້ໃຫ້ສອດຄ່ອງກັນຈາກແນວຄິດດັ່ງກ່າວຕ້ອງທຳຄວາມເຂົ້າໃຈໃຫ້ຊັດເຈນຕໍ່ໄປ.

# **ເກນໃນການເລືອກນະວັດຕະກຳທາງການສຶກສາໄປໃຊ້ Criteria for Selecting Innovation to Utilizing**

ການນຳນະວັດຕະກຳທາງການສຶກສາໄປໃຊ້ໃນການແກ້ໄຂບັນຫາ ຫຼື ພັດທະນາການຮຽນການສອນໃຫ້ເກີດປະໂຫຍດສູງສຸດນັ້ນ ຈຳເປັນຢ່າງຍິ່ງຈະຕ້ອງພິຈາລະນາລັກສະນະຕ່າງໆ ຕໍ່ໄປນີ້

4.1 ເປັນນະວັດຕະກຳທີ່ບໍ່ຊັບຊ້ອນ ແລະ ຫຍຸ້ງຍາກເກີນໄປ, ງ່າຍ ແລະ ສະດວກ.

4.2 ເປັນນະວັດຕະກຳທີ່ບໍ່ເສຍຄ່າໃຊ້ຈ່າຍສູງຈົນເກີນໄປ.

4.3 ເປັນນະວັດຕະກຳທີ່ສຳເລັດຮູບ ອຳນວຍຄວາມສະດວກໃນການໃຊ້ງານ.

4.4 ເປັນນະວັດຕະກຳທີ່ບໍ່ກະທົບກະເທືອນບໍລິບົດຫຼາຍປານໃດ.

4.5 ເປັນນະວັດຕະກຳທີ່ບໍ່ມີຄົນກ່ຽວຂ້ອງຫຼາຍຈົນເກີນໄປ.

4.6 ເປັນນະວັດຕະກຳທີ່ໃຊ້ຜົນຊັດເຈນ.

ທ່ານ ກິດານັ້ນທ໌ ມະລິທອງ ໄດ້ສະເໜີແນະນຳວ່າ ການນຳນະວັດຕະກຳໄປໃຊ້ໃນການຈັດການຮຽນການສອນ ຜູ້ສອນຕ້ອງຄຳນຶງເຖິງສິ່ງຕ່າງໆ ດັ່ງນີ້

1. ນະວັດຕະກຳທີ່ນຳມາໃຊ້ນັ້ນຕ້ອງມີຈຸດເດັ່ນທີ່ເຫັນໄດ້ຊັດເຈນກວ່າວັດຖຸອຸປະກອນ, ອຸປະກອນ, ຫຼື ວິທີການໃຊ້ຢູ່ໃນປັດຈຸບັນຫຼາຍໜ້ອຍພຽງໃດ.
2. ນະວັດຕະກຳນັ້ນມີຄວາມເໝາະສົມ ຫຼື ບໍ່ຂັດກັບລະບົບ ຫຼື ສະພາບທີ່ເປັນຢູ່.
3. ມີກໍລະນີວິໄຈ ຫຼື ການສຶກສາຢືນຢັນແນ່ນອນແລ້ວວ່າ ສາມາດນຳມາໃຊ້ໄດ້ດີໃນສະພາບການທີ່ຄ້າງເຄືອງກັນ.
4. ນະວັດຕະກຳນັ້ນມີຄວາມກ່ຽວຂ້ອງກັບຄວາມຕ້ອງການຂອງຜູ້ໃຊ້ສ່ວນໃຫຍ່ຢ່າງແທ້ຈິງ.

# **ແນວຄິດກ່ຽວກັບການຈັດການຮຽນການສອນ Concepts of Learning and Teaching**

ແນວທາງເພື່ອສົ່ງເສີມໃນການເຮັດການວິໄຈຂອງນັກສຶກສາຄູວິທະຍາໄລຄູສະຫວັນນະເຂດ ສປປ. ລາວ ສາມາດສະຫຼຸບໄດ້ ດັ່ງນີ້:

ໃນການຈັດການຮຽນການສອນນັ້ນແບ່ງອອກເປັນ 2 ປະເພດ ຄື ການຮຽນການສອນທ່ີເນັ້ນຄູເປັນໃຈກາງ ແລະ ການຮຽນການສອນທີ່ເນັ້ນຜູ້ຮຽນເປັນໃຈກາງ ເຊິ່ງມີລາຍລະອຽດ ດັ່ງນີ້:

**5.1 ແນວຄິດການຮຽນການສອນທີ່ເນັ້ນຄູເປັນໃຈກາງ (Teacher-centered method)**

ທ່ານ ທິດສະນາ ແຂມມະນີ ໄດ້ກ່າວວ່າ ຫຼັກການໃນການຈັດການຮຽນຮູ້ທີ່ເນັ້ນຄູເປັນໃຈກາງປະກອບດ້ວຍດັ່ງນີ້:

1. ການຈັດການຮຽນການສອນທາງກົງແບບໃຊ້ຜົນການວິໄຈ (Research-based Direct Instruction)
2. ການຈັດການຮຽນການສອນທາງກົງແບບໃຊ້ທິດສະດີການຮຽນຮູ້ (Learning Theories-based Direct Instruction).

**5.2 ແນວຄິດການຮຽນການສອນທີ່ເນັ້ນນັກຮຽນເປັນໃຈກາງ (Student-centered method)**

1. **ແບບເນັ້ນຜູ້ຮຽນ** ປະກອບດ້ວຍ
	1. ການຈັດການຮຽນການສອນຕາມອັດຕາພາບ (individual instruction)
	2. ການຈັດການຮຽນຮູ້ໂດຍຜູ້ຮຽນນຳຕົນເອງ (self-direct learning).
2. **ແບບເນັ້ນຄວາມຮູ້ຄວາມສາມາດ** ປະກອບດ້ວຍ
	1. ການຈັດການຮຽນຮູ້ແບບຮູ້ຈິງ (mastery learning)
	2. ການຈັດການຮຽນການສອນຮັບປະກັນຜົນ (verification teaching)
	3. ການຈັດການຮຽນການສອນແບບເນັ້ນມະໂນທັດ (concept-based instruction).
3. **ແບບເນັ້ນປະສົບການ** ປະກອບດ້ວຍ
	1. ການຈັດການຮຽນຮູ້ແບບຮັບໃຊ້ສັງຄົມ (service)
	2. ການຈັດການຮຽນຮູ້ແບບເນັ້ນປະສົບການ (experiential learning)
	3. ການຈັດການຮຽນຮູ້ຕາມສະພາບຈິງ (authentic learning).
4. **ແບບເນັ້ນບັນຫາ** ປະກອບດ້ວຍ
	1. ການຈັດການຮຽນການສອນໂດຍໃຊ້ບັນຫາເປັນຫຼັກ (problem-based instruction)
	2. ການຈັດການຮຽນການສອນໂດຍໃຊ້ໂຄງການເປັນຫຼັກ (project-based instruction).
5. **ແບບເນັ້ນທັກສະ** ປະກອບດ້ວຍ
	1. ການຈັດການຮຽນການສອນໂດຍເນັ້ນຂະບວນການສືບສ່ວນ (inquiry-based instruction)
	2. ການຈັດການຮຽນການສອນໂດຍເນັ້ນຂະບວນການຄິດ (thinking process-oriented instruction)
	3. ການຈັດການຮຽນການສອນໂດຍເນັ້ນຂະບວນການກຸ່ມ (group-process-oriented instruction)
	4. ການຈັດການຮຽນການສອນໂດຍເນັ້ນຂະບວນການຮຽນຮູ້ດ້ວຍຕົນເອງ (self-learning instruction).
6. **ແບບເນັ້ນການບູລະນາການ** ປະກອບດ້ວຍ
	1. ການຈັດການຮຽນການສອນໂດຍໃຊ້ບົດຮຽນແບບໂປຣແກຣມ (programmed instruction)
	2. ການຈັດການຮຽນການສອນໂດຍໃຊ້ຄອມພີວເຕີ້ຊ່ວຍສອນ(computer-assisted instruction)
	3. ການຈັດການຮຽນການສອນໂດຍໃຊ້ເຄືອຂ່າຍເວີລ໌ດໄວຄ໌ເວບ (web-based instruction).

ສ່ວນກະຊວງສຶກສາທິການ ແລະ ກິລາ (2003) ໄດ້ກຳນົດການຈັດການຮຽນການສອນທີ່ເນັ້ນນັກຮຽນເປັນໃຈກາງດ້ວຍວິທີການສອນແບບດາວ 5 ແຈ ດັ່ງນີ້: (1) ການໃຊ້ຄຳຖາມເພື່ອສົ່ງເສີມການຮຽນຮູ້ (questions-based teaching), (2) ການໃຊ້ສື່ການຮຽນການສອນ (materials-based teaching), (3) ການສອນໂດຍການຈັດກຸ່ມ (groups-based teaching), (4) ການສອນໂດຍໃຊ້ກິດຈະກຳ (activities-based teaching), ແລະ (5) ການສອນໂດຍການນຳໄປໃຊ້ຈິງ (application-based teaching).

 ຫຼັກການ ແລະ ແນວຄິດໃນການຈັດການຮຽນການສອນທີ່ໄດ້ຮັບຄວາມນິຍົມເນັ້ໄປທາງດ້ານການຈັດການຮຽນຮູ້ແບບຢືດຜູ້ຮຽນເປັນສູນກາງ ແຕ່ຄູຄວນເລືອກຫຼັກການ ແລະ ວິທີການທີ່ເໝາະສົມກັບລັກສະນະຂອງເນື້ອຫາສາລະ ແລະ ວັດຖຸປະສົງຂອງບົດຮຽນເປັນເຄົ້າ. ເມື່ອເຂົ້າໃຈຳຄຳວ່າ “ນະວັດຕະກຳ” ແລ້ ຕ້ອງສຶກສາທິດສະດີການຮຽນການສອນໃຫ້ເຂົ້າໃຈດ້ວຍ ເຊິ່ງມີລາຍລະອຽດດັ່ງນີ້

# **ທິດສະດີການຮຽນຮູ້ Learning Theories**

* 1. **ທິດສະດີການຮຽນຮູ້ດ້ານພຶດຕິກຳສາດ (Behavioral Learning Theories)** ຄື ການປ່ຽນແປງພຶດຕິກຳ ໂດຍ ທ່ານ ສະກີນເນີ (B.F. Skinner) ໄດ້ສຶກສາກ່ຽວກັບທິດສະດີການວາງເງື່ອນໄຂການກະທຳໂດຍໃຊ້ການເສີມພະລັງ (reinforcement) ເຊິ່ງຈະເຮັດໃຫ້ຜູ້ຮຽນເກີດການຮຽນຮູ້ ແລະ ປ່ຽນແປງພຶດຕິກຳ.
	2. **ທິດສະດີການເຊື່ອມໂຍງຂອງ ທ່ານ ທອຣ໌ນໂດຄ໌ (Thorndike’s Connectionism Theory**) ຈາກແນວຄິດທິດສະດີການເຊື່ອມໂຍງຂອງທ່ານ ທອຣ໌ນຟດຄ໌ ສາມາດສະຫຼຸບຫຼັກການຈັດການການຮຽນຮູ້ໄດ້ ດັ່ງນີ້:
1. ຄູສອນຕ້ອງໃຫ້ຜູ້ຮຽນຕື່ນຕົວກ່ຽວກັບເປົ້າໝາຍຈາກການປະຕິບັດດ້ວຍການຝຶກຝົນດ້ວຍຕົນເອງ.
2. ມີຂະບວນການສາທິດເພື່ອຝຶກທັກສະການຮຽນຮູ້ ແລະ ການແກ້ໄຂບັນຫາໄດ້.
3. ຜູ້ຮຽນຕ້ອງມີບົດບາດໃນການຮຽນຮູ້ຢ່າງຕື່ນເຕັ້ນໂດຍໃຊ້ວິທີການສຶກສາ, ສຳຫຼວດ, ວິເຄາະ, ທົດລອງ ຈົນເກີດການຮຽນຮູ້.
4. ຄູສອນຕ້ອງສ້າງບັນຍາກາດໃນການຮຽນຮູ້ເພື່ອເປີດໂອກາດໃຫ້ຜູ້ຮຽນຮຽນຮູ້ດ້ວຍຕົນເອງໂດຍຜ່ານນະວັດຕະກຳ ແລະ ເຕັກໂນໂລຢີໃໝ່ໆ.
5. ຜູ້ຮຽນຕ້ອງມີໃຈຮັກໃນການຮຽນ, ດຸໝັ່ນ, ເອົາໃຈໃສ່, ແລະ ຕັ້ງໃຈຮຽນຢ່າງໃກ້ຊິດ ພ້ອມທີ່ຈະແກ້ໄຂ, ແລະ ປັບປຸງຕົນເອງ.

ດັ່ງຕົວຢ່າງ ນະວັດຕະກຳການຮຽນຮູ້ຈາກທິດສະດີສູ່ພາກປະຕິບັດຂອງໂຮງຮຽນວັດລາດສະນຸ່ ສັງກັດສຳນັກງານເຂດພື້ນທີ່ການສຶກສາປະຖົມປະທຸມທານີ ເຂດ 2 ໄດ້ນຳທິດສະດີ Constructivism ມາໃຊ້ກັບລາຍວິຊາຕ່າງໆ ພາຍໃນສະຖານສຶກສາ ໂດຍເເບ່ງເປັນຂັ້ນຕອນ ແລະ ການພຶດ 5 ຂັ້ນຕອນ ດັ່ງນີ້

1. ຂັ້ນທີ 1 ການສ້າງແຮງບັນດານໃຈພາຍໃນຕົວຜູ້ຮຽນ (Inspiration)
2. ຂັ້ນທີ 2 ກະຕຸ້ນໃຫ້ຢາກຮຽນຮູ້ (Curious)
3. ຂັ້ນທີ 3 ລົງມືເຮັດກິດຈະກຳດ້ວຍຕົນເອງ (Action)
4. ຂັ້ນທີ 4 ສ້າງອົງຄວາມຮູ້ (Knowledge)
5. ຂັ້ນທີ 5 ນຳອົງຄວາມຮູ້ສູ່ສັງຄົມແຫ່ງການຮຽນຮູ້ (Exhibition)

ຜົນທີ່ໄດ້ຮັບ ຜູ້ຮຽນມີອິດສະຫຼະໃນຄວາມຄິດ, ການທຳງານ, ໄດ້ຄົ້ນຄວ້າຄວາມຮູ້ຈາກແຫຼ່ງຄວາມຮູ້ທີ່ຫຼາກຫຼາຍທັງໃນ ແລະ ນອກຫ້ອງຮຽນ, ແກ້ໄຂບັນຫາຈິງ, ຮຽນຮູ້ການທຳງານເປັນກຸ່ມ, ເຮັດໃຫ້ຜູ້ຮຽນບໍ່ເບື່ອ ຮຽນແລ້ວ, ມີຄວາມສຸກ, ເບີກບານມ່ວນຊື່ນກັບການລົງມືປະຕິບັດ.

# **ບົດສະຫຼຸບ**

ບົດຄວາມນີ້ ເປັນນະວັດຕະກຳການຈັດການຮຽນຮູ້ເປັນຂະບວນການສ້າງສັນເນັ້ນຜູ້ຮຽນເປັນໃຈກາງເພື່ອສົ່ງເສີມໃຫ້ຜູ້ຮຽນໄດ້ຄົ້ນຄິດ, ພັດທະນາ, ສາມາດນຳໄປປະຕິບັດຈິງ ແລະ ມີການເຜີຍແຜ່ເຊິ່ງນະວັດຕະກຳການຮຽນຮູ້ເປັນຂະບວນການຮຽນຮູ້ໃໝ່ໆ ທີ່ຜູ້ສອນສ້າງຂື້ນມາເພື່ອພັດທະນາຜູ້ຮຽນໃຫ້ເກີດການຮຽນຮູ້ໂດຍຜູ້ຮຽນ ແລະ ຜູ້ສອນໄດ້ລົງມືປະຕິບັດຮ່ວມກັນໂດຍພັດທະນານະວັດຕະກຳການຮຽນການສອນຈາກຫຼັກສູດ, ການຮຽນການສອນ, ສື່ການຮຽນການສອນ ແລະ ການວັດຜົນປະເມີນຜົນທາງການສຶກສາເພື່ອພັດທະນາຜູ້ຮຽນໃຫ້ເປັນຄົນມີຄວາມຮູ້, ຄວາມສາມາດ, ແລະ ມີຄຸນສົມບັດສິນທຳປະຕິວັດເພື່ອເຮັດໜ້າທີ່ປົກປັກຮັກສາ ແລະ ສ້າງສາປະເທດຊາດໃຫ້ຫຼຸດພົ້ນອອກຈາກປະເທດດ້ອຍພັດທະນາເທື່ອລະກ້າວ.

# **ເອກະສານອ້າງອີງ**

ກະຊວງສຶກສາທິການ ແລະ ກິລາ (ອ້າງເຖິງໃນ ກະຕິກາ ຣາຊະບຸຕຣ໌. 2011. ໜ້າທີ 8). **ພາວະຜູ້ຂອງຄູສອນໂຮງຮຽນກິນນອກຊົນເຜົ່າແຂວງສະຫວັນນະເຂດ ສປປ. ລາວ. ການສອນແບບດາວ 5 ແຈ.** ວິທະຍານິພົນລະດັບປະລິນຍາໂທ. ຄະນະວິທະຍາສາດສັງຄົມ. ມະຫາວິທະຍາໄລໂອຊາກ້າ. ປະເທດຍິປຸ່ນ.

ກະຊວງສຶກສາທິການ. (ພ.ສ. 2551). **ຫຼັກສູດແກນກາງການສຶກສາຂັ້ນພື້ນຖານ.** ກຣຸງເທບມະຫານະຄອນ: ໂຮງພິມຊຸມຊົນສະຫະກອນການກະເສດແຫ່ງປະເທດໄທ.

ກິດານັ້ນທ໌ ມະລິທອງ. (ພ.ສ. 2553). **ເຕັກໂນໂລຢີການສຶກສາ ແລະ ນະວັດຕະກຳ.** (ພິມຄັ້ງທີ 2). ກຣຸງເທບມະຫານະຄອນ: ອະຣຸນການພິມ.

ກີຣຕິ ຍົສຍິ່ງຍົງ. (ພ.ສ. 2552). **ອົງກອນແຫ່ງນະວັດຕະກຳ ແນວຄິດ ແລະ ຂະບວນການ.** ສຳນັກພິມແຫ່ງຈຸລາລົງກອນມະຫາວິທະຍາໄລ.

ເກຣິກ ທ່ວມກາງ ແລະ ຄະນະ. (ພ.ສ. 2555). **ການພັດທະນາສື່/ນະວັດຕະກຳທາງການສຶກສາເພື່ອເລື່ອນວິທະຍາຖານະ.** ກຣຸງເທບມະຫານະຄອນ: ສະຖາພອນບຸກຄ໌.

ສະຫວີວັນ ສຸວັນນາຖາ ແລະ ຄະນະ. (ພ.ສ. 2547). **“ຄວາມເພິ່ງພໍໃຈຂອງນິສິດຕໍ່ການຈັດການຮຽນການສອນ-ຫຼັກສູດປະກາສະນີຍະບັດວິຊາຊີບຄູ”.** ລາຍງານການວິໄຈ. ບັນດິດມະຫາວິທະຍາໄລ: ມະຫາ ວິທະຍາໄລມະຫາຈຸລາລົງກອນຮາຊະວິທະຍາໄລ ວິທະຍາເຂດແພຣ່.

ຊັຍວັຕນ໌ ສຸທທິຣັຕນ໌. (ພ.ສ. 25555). **80 ນະວັດຕະກຳ: ການຈັດການຮຽນຮູ້ທີ່ເນັ້ນຜູ້ຮຽນເປັນສຳຄັນ.** (ພິມຄັ້ງທີ 5). ກຣຸງເທບມະຫານະຄອນ: ແດເນັກຊ໌ ອິນເຕີຄອບເປີເຣຊັນ.

ທິດສະນາ ແຂມມະນີ. (ພ.ສ. 2553). **ສາດການສອນອົງຄວາມຮູ້ເພື່ອການຈັດຂະບວນການຮຽນຮູ້ທີ່ມີປະສິດທິພາບ.** (ພິມຄັ້ງທີ 12). ກຣຸງເທບມະຫານະຄອນ: ບໍລິສັດດ່ານສຸທທາການພິມ ຈຳກັດ.

ພເຍົາວ໌ ຍິນດີສຸກ ພິມພັນ ເດຊະຄຸປຕ໌. (ພ.ສ. 2553). **ຂະບວນການອອກແບບຢ້ອນກັບ: ການພັດທະນາຫຼັກສູດ ແລະ ອອກແບບການສອນອີງມາດຖານ.** ກຣຸງເທບມະຫານະຄອນ: ໂຮງພິມຈຸລາລົງກອນມະຫາວິທະຍາໄລ.

ພອນພິມົນ ພອນພີຊົນ. (ພ.ສ. 2550). **ການຈັດຂະບວນການຮຽນຮູ້.** ສົງຂລາ: ເທມການພິມສົງຂລາ.

ສຳລີ ຮັກສຸທທີ. (ພ.ສ. 2544). ນະວັດຕະກຳການຈັດການຮຽນຮູ້ທີ່ເນັ້ນຜູ້ຮຽນສຳຄັນ. [ອອນໄລນ໌] (ແຫຼ່ງທີ່ມາ): https://jarernsri๕๑๒.wordpress.com ດາວໂລດເມື່ອວັນທີ 16/8/2020.